Caracasbaai

Caracasbaai ta un bahia na kosta sùitost di Kòrsou, situá entre Jan Thielbaai na wèst i Spaanse Water na ost. Pegá na e bahia, ta e bario di Jan Thiel, ocho kilometer sùitost di Willemstad. E bahia ta konosí tantu pa su balor natural komo pa su importansia históriko i marítimo. 

Awendia, Caracasbaai ta un destinashon popular pa bishitantenan pa motibo di su playanan, herensia históriko i oportunidatnan pa snorkel i buseo.«Caracasbaai», Curaçao Tourist Board. Konsultá 30 di september 2017. E bahia ta parti di Parke Marino di Kòrsou i ta protehá debí na su importansia ekológiko.New national marine park in Curaçao still has a few hurdles to overcome, The Daily Herald (22 di òktober 2021)  

 Historia 
Caracasbaai tin bon kondishonnan di haf debí na su profundidat, akseso fásil i lokalidat protehá, loke a hasi e bahía aksesibel pa barkunan grandi. Su posishon protehá a hasi e bahía un lugá ideal pa sirbi komo refugio kontra e bientunan di passaat. 

Durante siglo diesnuebe, barkunan tabata ankra den Caracasbaai miéntras nan tabata warda permiso pa drenta haf di Willemstad. Na 1874, Caracasbaai a wòrdu deklará un stashon di karantena pa nabegantenan, spesialmente pa isolá pashèntnan ku keintura hel, un malesa kontagioso e tempu ei. Ku esaki, Caracasbaai tabata sirbi komo haf di entrada unda barkunan mester a permanesé den karantena durante dieskuater dia. Durante e periodo aki públiko no tabatin akseso na e área di e bahia. Finalmente na 1883 a konstruí un edifisio di karantena i un kas di dokter. Durante Guera Mundial II, e edifisio a alohá e militarnan di bateria di Caracasbaai.

Na 1927, fasilidatnan pa mara barkunan a wòrdu instalá bou un konseshon otorgá na  Curaçaosche Petroleum Industrie Maatschappij (C.P.I.M.)Isla den Nos Bida, NAAM Durante e periodo di ekspanshon di e industria petrolero, zeta pisá tabata wòrdu transportá pa medio di tuberia for di e refineria na Schottegat pa Caracasbaai.Havens: Caracasbaai, Encyclopedie van Curaçao  Tambe a wòrdu konstruí fasilidatnan di tanki pa zeta di bunker i otro produktonan, ku a wòrdu desmantelá na 1996.Caracas Bay, Curaçao Ports Authority Ounke ainda tin dos pier den e bahia, e área no ta sirbi mas komo un haf aktivo di bunkering.

E promé barkunan di turista grandi ku a bishitá Kòrsou tambe tabata mara den e bahia.

 Deskripshon 
 Playa 
Caracasbaai tin un playa relativamente smal i largu, ku ta sigui pa gran parti e liña di costa nort i ost di e bahia. E playa ta konsistí prinsipalmente di santu grof mesklá ku pida pida di kaska chikí. Na e banda ost di e bahia, e liña di playa ta hopi biaha separá for di e awa dor di un strip di piedra chikitu.

E playa ta ofresé fasilidatnan limitá, ounke desde 2024 un plan di redesaroyo di e área ta bou konstrukshon.RdK ziet af van nieuwe erfpacht Caracasbaai], Antilliaans Dagblad (22 di sèptèmber 2024) Tin un restorant chikitu den e skina entre e banda nort i ost, ku algun banki i parasòl serka. Na e parti ost, pal'i koko ta duna sombra natural.

E awanan di Caracasbaai ta relativamente trankil, loke ta hasi e bahia un lugá popular pa deporte akuátiko. E ref di koral ta kuminsá direktamente banda di e playa, spesialmente na e parti ost, loke ta hasi e área atraktivo pa buseadornan rekreativo.

 Fort Beekenburg i serkania 
Riba un península banda di e parti ost di Caracasbaai ta pará Fort Beekenburg, un di e ocho fòrti históriko di Kòrsou, ku a wòrdu konstruí na 1708 ku e meta di defende entrada di Spaanse Water. Serka di e fòrti tin un playa isolá konosí komo Baya Beach, ku ta parti di e área di Caracasbaai i ta un destinashon popular pa rekreashon i turismo.

Kategoria:Lugá na Kòrsou